钦定古今图书集成/理学汇编/学行典/第227卷 > 《朱孝子墓田碑记》田所赋
## 钦定古今图书集成/理学汇编/学行典/第227卷 > 《朱孝子墓田碑记》田所赋

余读《宋史孝义传》，见朱公寿昌七岁而其母被出，父
没，弃官求母于同州。母子相失五十馀年，复迎归养，
事诚古今希觏，辄慨然想慕其为人。岁戊午，奉命莅
天长，知公为长之秦兰里同人乡人也，祠墓在焉。因
获拜公祠宇，登公陇墓。若公笃孝苦衷，数百年后，恍
其如觌，低徊者久之。屡询公后裔，则杳无人，其墓与
田且或见侵于彊有力者。余恻然曰：“是守土者罪也。”
使诚清查其墓址若干，祠址若干，田若干亩，纪之于
石，俾有定据，虽豪彊敢肆然窃并乎？因访之居民遗
老及旧志所载，墓则延若干弓，袤若干弓，田则东北
至官路界，西至徐某田界，南至涧为界。复有侵者，罪
如律。迺属其乡之父老子弟而告之曰：“《诗》称‘民之秉
彝，好是懿德’。”闻古之好德者，至式其闾，爱其树，指九
原以与归，望松楸而堕涕，而况其为乡之先达乎？又
乡先达之以孝著闻者乎？佛氏生于天竺，去中国数
万馀里，一遇招提梵刹，尚自捐其金粟、布施庄严。若
则生长公之故里，服习公之遗教，不克尸祝公，效法
公，而反侵公之田以自利，其若秉彝好德何？且若亦
思为子与孙计乎？为子孙计，首宜教之以孝。侵某孝
子之祠墓，是先以不孝令也，况若亦讵能保为千秋
万岁有乎？今而后宜共奉公为师模，其墓与田亦愿
永永爱护之。若不见昔之侵渔此者，其在今日竟何
如也？尔乡沐公之泽最深，孝弟自其本性。余自莅兹
以来，尝谕民“息讼则讼息，力本则本力禁，民不为奸
则奸亦止。”是非不可化诲者，故谆谆教之孝弟，若其
不悛，则有朝廷之三尺在。